Nuwe watertenkvragmotors vir NoordwesWatertenks vir Noordwes Foto: African News Agency Ses watertenkvragmotors van die staat is aan die premier van Noordwes oorhandig om die provinsie te help met die voortslepende droogte en die waterkrisis. Novula Mokonyane, minister van water en sanitasie, het Donderdag die vragmotors, ter waarde van R1.3 miljoen elk, aan premier Supra Mahumapelo in Moruleng oorhandig. Mokonyane het gesê die oorhandiging is die einde van ŉ tenderproses om waterverskaffingsdienste aan die provinsie te lewer, aangesien dit goedkoper is om die watertenks met staatsbeheerde vragmotors af te lewer. Sy doen ŉ beroep op gemeenskappe en regeringsbeamptes om die watertenks te beskerm en seker te maak dat dit nie gevandaliseer word nie. Mahumapelo het gesê hy is dankbaar dat die departement op hul versoek om bystand reageer het en hy is bly dat Noordwes “geprioritiseer” is vir die aflewering van die eerste hoeveelheid vragmotors. “Mense in afgeleë gebiede wat nie water gehad het nie, sal nou water hê,” het hy gesê. Die watertenkvragmotors sal versprei word aan plaaslike munisipaliteit in die Ngaka Modiri Molema-distriksmunisipaliteit. Volgens Mokonyane sal nog watertenks in die nuwe finansiële jaar aan die provinsie verskaf word.